text: Fanger får rabat på dobbeltværelse
  18 juli 2012 kl. 11.05
  Der er pladsmangel i mange af landets arrester, og det har fået arresterne til at finde på alternative måder at skabe flere sengepladser på.
  I Sønderborg arrest får de indsatte tilbudt gratis TV og PlayStation, hvis de vil dele arrestcelle med en anden. Det skriver P4 Syd.
  - Inden for de sidste par år har vi faktisk ikke oplevet, at vi har haft ledige pladser. Der har været meget tæt på fuld belægning og også nogle gange over, fortæller arrestforvarer i Sønderborg arrest Per Schultz til P4 Syd.
  Derfor må de tænke lidt mere kreativt.
  - Vi har fået lov at låne nogle køjesenge af kasernen, så vi bemander simpelthen værelserne med to mand, fortæller Per Schultz.
  Men der skal en lille belønning til for at få fangerne til at dele en celle på otte kvadratmeter.
  Det koster normalt 10 kroner om dagen for de indsatte at have TV og PlayStation i cellen.
  